CELEX: 62011CN0122
Language: sl
Date: 2011-03-08 00:00:00
Title: Zadeva C-122/11: Tožba, vložena 8. marca 2011 – Evropska komisija proti Kraljevini Belgiji

28.5.2011   
            
            
               SL
            
            
               Uradni list Evropske unije
            
            
               C 160/12
            
         Tožba, vložena 8. marca 2011 – Evropska komisija proti Kraljevini Belgiji
   (Zadeva C-122/11)
   2011/C 160/13
   Jezik postopka: francoščina
   
      Stranki
   
   
      Tožeča stranka: Evropska komisija (zastopnika: V. Kreuschitz in G. Rozet, zastopnika)
   
      Tožena stranka: Kraljevina Belgija
   
      Predlog tožeče stranke
   
   
               —
            
            
               ugotovi naj se, da Kraljevina Belgija s tem, da je šele 1. avgusta 2004 odpravila pogoj stalnega prebivališča, ki je nasprotoval indeksaciji pokojnin evropskih državljanov in državljanov EGP, ki stalno prebivajo izven države, ki je z Belgijo sklenila vzajemni sporazum, da ni odpravila diskriminacije teh državljanov, ki je v zvezi z njimi obstajala v obdobju pred 1. avgustom 2004, ter da jim je odvzela del njihove pokojnine, ni izpolnila obveznosti iz členov 4 in 7 Uredbe (ES) št.883/2004 Evropskega parlamenta in Sveta z dne 29. aprila 2004 o koordinaciji sistemov socialne varnosti (1) in členov 18 in 45 PDEU, v katerih je določeno načelo prepovedi diskriminacije na podlagi državljanstva;
            
         
               —
            
            
               Kraljevini Belgiji naj se naloži plačilo stroškov.
            
         
      Tožbeni razlogi in bistvene trditve
   
   Komisija trdi, da na podlagi nacionalne ureditve obstaja diskriminacija glede na državljane drugih držav članic, ker morajo le zadnji izpolnjevati pogoj stalnega prebivališča na ozemlju države članice ali države, ki je z Belgijo sklenila vzajemni sporazum, da bi bili v obdobju do 1. avgusta 2004 upravičeni do indeksacije svojih pokojnin.
   Komisija trdi tudi, da Uredba (ES) št. 883/2004 ne določa več pogoja stalnega prebivališča na ozemlju države članice, da bi se bilo mogoče sklicevati na načelo enakega obravnavanja. Osebe, za katere velja ta uredba, naj bi zato lahko zahtevale uporabo tega načela, čeprav stalno prebivajo v tretji državi. Država tako ne sme omejiti indeksacije pokojnin le na svoje državljane, ampak jo mora odobriti tudi upokojencem, ki stalno prebivajo v tretji državi.
   Nazadnje, Komisija meni, da ni mogoče sprejeti razlogov, na katere se sklicujejo belgijski organi, in sicer legitimna pričakovanja, praktične težave in finančni vpliv, da bi utemeljila nemožnost retroaktivne uporabe spremenjene zakonodaje.
   
      (1)  UL L 166, str. 1, popravek UL L 200, str. 1, ki pa ne zadeva slovenske različice.